text: Forfrosne tyve stak af med dyner og puder
  01 februar 2015 kl. 06.44
  Måske var det fordi de fik kolde fødder, at tyveknægte natten til søndag begik indbrud i et møbelhus i Skærbæk.
  For selvom politiet havde en begrundet forventning om, at det var møbler, der var blevet stjålet, så kunne de fremmødte betjente 
  konstatere, at det var dyner og puder, som tyvene var forsvundet med i stedet.
  Det oplyser vagtchef Ivan Gohr Jensen fra Syd og Sønderjyllands Politi til TV SYD.
  Indbruddet skete klokken 04.40 natten til søndag og indtil videre er der ikke overblik over, hvor meget der er blevet stjålet ved indbruddet.
  Vagtchefen oplyser, at 2 mænd er efterlyst i sagen og at de forsvandt i en bil i sedan størrelsen. Bilen var udstyret med et soltag, som set i lyset af de mange minusgrader, formentlig var lukket.
  